Der var mere eller mindre panik blandt de nordjyske folketingspolitikere, da Mette Frederiksen udskrev valg - se hvordan de reagerede.

Bøfsandwich og flykaos. Ikke en drøm af en kombination, men så er det godt at det ikke var på samme tid. Mette Frederiksen udskrev onsdag klokken 13 valg. Og det gav travlhed. På nordjyske Marie Bjerres (V) kontor stod det allerede henad formiddagen klart, at dagens program kunne skyldes ud i toilettet. Med hektisk, nærmest forpustet stemme lød det: - Statsministeren har lige indkaldt til pressemøde. Så nu er jeg på vej hjem til Nordjylland og føre valgkamp, så nu er det tid til at smide stilletterne og tage støvler på. Og det var meget bogstaveligt ment, for Marie Bjerre, der skal kæmpe for sin anden valgperiode i Folketinget. Savnede Nordjylland Anderledes roligt var det for socialdemokratiske Rasmus Prehn. Han var nemlig ikke afhængig af fly i sin rolle som minister. Alligevel gik det stærkt onsdag, da Mette Frederiksen trykkede på valgknappen fra Marienborg. Han ilede ud i ministerbilen for at starte valgkamp hurtigst muligt i Hjørring. Han gjorde dog et enkelt vigtigt stop. - På vej til Nordjylland kom jeg simpelthen til at savne Nordjylland så meget. Så vi måtte holde ind og spise en bøfsandwich med brun sovs på størrelse med et kloakdæksel, siger ministeren i den - stadig - hvide skjorte i bilen. Siden blev sovs skiftet ud med sort kaffe. - Det var helt fabelagtigt skønt, så nu hygger vi lige med en kop kaffe, fortsætter han fra bagsædet af ministerbilen. Om Marie Bjerre (V) nåede kaffe skal være usagt, men: - Jeg nåede flyet på vej til Aalborg og det kan jeg se min gode kollega, Flemming også gjorde, siger Marie Bjerre inden 'Flemming', den nordjysk valgte minister Flemming Møller Mortensen tager ordet. - Jeg havde booket flere fly i dag, for... jeg havde en fornemmelse, kommer det med et thumbs up fra Møller Mortensen, der givet havde fået 'tippet' fra en ret så pålidelig kilde. I går tirsdag var det både Møller Mortensen og Mette Frederiksens partikollega, Bjarne Laustsen, der også havde et mere end almindeligt godt hint om valgudskrivelsen. Det kan du læse om hér. Husk også du kan følge hele valget, hele tiden på TV2 Nords liveblog.